JOBBE MINDRE ENN ANDRE: Stian Berger Røsland (H) er byrådsleder i Oslo bystyre. Politikere som han trenger bare å jobbe 16 år for å oppnå de pensjonsrettighetene andre kommunalt ansatte må bruke 30 år på. Foto: Magnar Kirknes/VG

Kutter i pensjoner - skjermer seg selv

Fra 1. januar vil Oslo-politikerne kutte i pensjonen til 40.000 ansatte. Samtidig tviholder de på egne politikergoder.

Lars M. Glomnes

Kjetil Gillesvik

Herman Prein Moestue

3. desember 2011

Artikkelen er over åtte år gammel

Høyre-, KrF- og Venstre-byrådet vil at kommunalt ansatte i hovedstaden skal få mindre i pensjon fra neste år.

Byrådet foreslår derimot ikke kutt i politikernes egne gullpensjoner: Mens kommunalt ansatte må jobbe i 30 år for å oppnå fulle pensjonsrettigheter, holder det med 16 for politikere som byrådsleder Stian Berger Røsland (H).

Han har i år en årslønn på 1.111.200 kroner.

Bakgrunn: Politikertopper har tjent hundretusener på gullkantet etterlønn

Bystyremedlem Ivar Johansen (SV) fremmet onsdag et forslag om at bystyret samtidig med kuttene for vanlige folk skal kutte også for politikerne.

Der fikk han bare støtte fra Ap, mens flertallet Høyre, Frp og Venstre sa nei.

Til bystyret

Finanskomiteen skal sluttbehandle saken i ekstraordinært møte kommende onsdag, før pensjonssaken går til bystyret.

- Det er umoralsk å kutte i pensjonen til de ansatte uten selv å gå foran med et godt eksempel og kutte i sine særskilte privilegier som politikere, sier Ivar Johansen, SV.

Han mener uansett at de ansattes pensjoner bør vernes.

Byrådet sier innsparingen vil bety 9 millioner i året i 2012, men etter hvert som flere kommer inn under den nye og strammere ordningen, vil det bety store penger.

Faksimile 03.12.2011 Foto:

Reduserer pensjonstaket

I kuttet reduseres pensjonstaket for de ansatte fra 70 prosent av pensjonsgrunnlaget til 67,3 prosent.

Politikerne har i dag et pensjonstak på 66 prosent av pensjonsgrunnlaget, noe de vil fortsette med også etter de foreslåtte nye planene.

Mens Oslo-politikerne tviholder på sin lukrative pensjonsordning, går det motsatt vei i Bergen. Denne uken fremmet finansbyråd Liv Røssland (Frp) et forslag om å likestille opptjeningstiden for byens heltidspolitikere med vanlige kommunalt ansatte.

- Det finnes ingen god begrunnelse for at vi politikere skal ha 16 års opptjeningstid, mens de ansatte har 30 år. Det er valgfritt å bli politiker, sier Røssland.

- Kan løses

Selv om forslaget kommer fra hans eget byråd, skylder byrådsleder i Oslo Stian Berger Røsland på sine politikerkollegaer i bystyregruppen:

- Denne saken sorterer ikke under meg, men Oslo bystyre.

- Hvor byrådet har flertall?

- Jo.

Like etter at VG har snakket med Stian Berger Røsland, ringer Eirik Lae Solberg, gruppeleder for Høyre i Oslo bystyre.

- Vi vil på et møte neste onsdag fremme en sak for å få til en harmonisering av pensjonsnivået mellom politikere og andre ansatte.

SV-politiker Ivar Johansen er lite imponert.

- Å be om en sak betyr bare at byrådet ønsker å tenke. Denne saken er ikke av ny dato. Er det vilje, kan den løses enkelt her og nå.

- Urettferdig

- At politikere skal få fete lønnsordninger, er ikke rettferdig.

Det sier miljøarbeider i Bjerke bydel i Oslo, Bård Ole Engebretsen (46). Hadde han vært heltidspolitiker ville han nå hatt full opptjening. Isteden må han jobbe helt til 2025 for å oppnå de samme rettighetene.

Saken fortsetter under bildet...

TAPEREN: Miljøarbeider Bård Ole Engebretsen må jobbe 30 år før han får opptjent full pensjon. Foto: Jan Petter Lynau/VG



Bakgrunnen for at politikerne fikk kortere pensjonsopptjeningstid skyldes at en tidligere vurderte det som karrierehemmende å bli heltidspolitiker. Dette er for mange ikke lenger tilfelle.

Derimot har mange politikere, sentralt og lokalt, spasert rett inn i gode jobber etter endt politikerkarriere.

- Hvis politikere forlanger moderasjon av andre, så er de nødt å gå foran med et godt eksempel, sier Engebretsen.

Byutviklingsråd Bård Folke Fredriksen (44) har i år fått opptjent full pensjon etter 16 år som heltidspolitiker - like mange år som Engebretsen har jobbet som miljøarbeider for Oslo kommune. VG oppnådde ikke kontakt med Frederiksen etter gjentatte forsøk fredag.

Publisert: 03.12.11 kl. 22:47

Les også

Mer om Politikk